Sklep II Ips 701/2003
Sodna praksa Vrhovnega sodišča, 2004-06-10

dovoljenost revizije - oprdelitev vrednosti spornega predmeta - zavrženje revizije

V obravnavanem premoženjskopravnem sporu vrednost izpodbijanega dela pravnomočne sodbe ne presega 1.000.000 tolarjev, kot vrednosti potrebne za dovoljenost revizije (drugi odstavek 367. člena ZPP). Poleg tega ni dovoljena, ker je določena prepozno, saj je za določitev vrednosti spornega predmeta odločilna vrednost, ki je navedena v tožbi oziroma najkasneje na glavni obravnavi pred začetkom obravnavanja (drugi in tretji odstavek 44. člena ZPP).

Sodišče prve stopnje je v zadevi trikrat odločalo. Zadnjič je razsodilo, da mora tožena stranka s tožečo stranko skleniti prodajno pogodbo za stanovanje št. 11 v izmeri 28,86 m2 v stanovanjski hiši v Škofji Loki in za eno polovico stanovanja št. 10 v izmeri 57,44 m2 v isti stanovanjski hiši torej za stanovanji v skupni izmeri 86,30 m2 za kupnino 628.083 tolarjev. Tako je razsodilo zato, ker sta stanovanji št. 10 in 11 v naravi združeni v eno stanovanjsko enoto, toda tožena stranka je lastnica stanovanja št. 11, na stanovanju št. 10 pa je solastnica do 1/2. Sodišče je razsodilo, da mora prodati svojo lastninsko pravico po določbah 117. člena Stanovanjskega zakona. Kar je zahtevala tožeča stranka več ali drugače, je zavrnilo. Tožena stranka se je proti ugoditvenemu delu sodbe pritožila, toda sodišče druge stopnje je njeno pritožbo zavrnilo in v izpodbijanem ugodilnem delu potrdilo sodbo prvostopenjskega sodišča.

Proti sodbi sodišča druge stopnje, s katero je postala pravnomočna sodba sodišča prve stopnje, je tožena stranka pravočasno vložila revizijo zaradi zmotne uporabe materialnega prava. Predlaga spremembo sodb in zavrnitev vsega tožbenega zahtevka, podrejeno pa razveljavitev sodb in vrnitev zadeve v novo sojenje. Navaja, da tožeča stranka ni izpolnjevala pogojev za odkup stanovanja, ker je imela stanovanjsko hišo, ki bi jo lahko dogradila s svojim premoženjem in že prejetimi posojili.

Po 375. členu Zakona o pravdnem postopku (ZPP, Uradni list RS, št. 36/04 - uradno prečiščeno besedilo) je bila revizija vročena Vrhovnemu državnemu tožilstvu Republike Slovenije in toženi stranki, ki nanjo ni odgovorila.

Revizija je izredno pravno sredstvo, ki ga je mogoče vložiti proti pravnomočni sodbi, torej potem, ko je izčrpana ustavna pravica do pritožbe. Zato jo je mogoče vložiti samo iz razlogov, ki so posebej navedeni v 367. členu ZPP. V obravnavanem primeru gre za premoženjski spor in po drugem odstavku tega člena je revizija dovoljena samo, če vrednost izpodbijanega dela pravnomočne sodbe presega 1.000.000 tolarjev. Ker gre v sporu za nakup stanovanja v skupnem znesku 628.083 tolarjev oziroma 796.280 tolarjev, vrednost spora ne dosega revizijskega praga. Navedba tožene stranke v reviziji, češ da je vrednost spora 2.000.000 tolarjev, ni resnična, saj se tožbeni zahtevek nanaša na plačilo denarnega zneska 796.260 tolarjev (prvi odstavek 44. člena). Poleg tega ni dovoljena, ker je določena prepozno, saj je za določitev vrednosti spornega predmeta odločilna vrednost, ki je navedena v tožbi oziroma najkasneje na glavni obravnavi pred začetkom obravnavanja (drugi in tretji odstavek 44. člena ZPP).

Zaradi navedenega Vrhovno sodišče Republike Slovenije revizije ni vsebinsko obravnavalo, temveč jo je zavrglo po 377. členu ZPP, ker tega ni storilo že sodišče prve stopnje.

ZPP člen 44, 44/2, 44/3, 367, 367/2, 377.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.